**SÚŤAŽNÉ PODMIENKY**

pre vyhlásenú obchodnú verejnú súťaž realizovanú v zmysle § 281 až § 288 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a v zmysle zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov (ďalej len „zákon o vnútrozemskej plavbe“)

Predmet obchodnej verejnej súťaže: „PP-2023-017“ Umiestnenie Plávajúceho zariadenia a jeho prevádzkovanie na prístavnej polohe OPBA 8

Schválil:

|  |  |  |
| --- | --- | --- |
| Mgr. Roman Kiss |  | Ing. Ladislav Bariak |
| predseda predstavenstva |  | člen predstavenstva |
| Verejné prístavy, a. s. |  | Verejné prístavy, a. s. |

**Bratislava, 26.09.2023**

# Všeobecné informácie

### **Identifikácia vyhlasovateľa obchodnej verejnej súťaže**

**Obchodné meno: Verejné prístavy, a. s.**

**IČO:** 36 856 541

**Sídlo:** Prístavná 10

**Obec (mesto):** Bratislava

**PSČ:** 821 09

**Webové sídlo:** [www.portslovakia.com](http://www.portslovakia.com)

Kontaktná osoba: Manažér obstarávania

tel. č.: +421 2 20 62 05 37

e-mail: obstaravanie@vpas.sk

### **Úvodné ustanovenia**

Postupy a úkony vyhlasovateľa Obchodnej verejnej súťaže (ďalej aj ako „OVS“) a uchádzača neupravené v týchto Súťažných podmienkach (ďalej aj ako „SP“) sa budú riadiť výlučne podľa ustanovení § 281 až § 288 Obchodného zákonníka a v súlade so zákonom o vnútrozemskej plavbe.

Predložením svojej ponuky uchádzač v plnom rozsahu a bez výhrad akceptuje všetky podmienky OVS uvedené v týchto Súťažných podmienkach.

Je potrebné, aby si uchádzač dôkladne preštudoval Súťažné podmienky a dodržal všetky pokyny, príp. iné špecifikácie uvedené v týchto Súťažných podmienkach.

Ponuka predložená uchádzačom musí byť vypracovaná v súlade s podmienkami uvedenými v týchto Súťažných podmienkach a nesmie obsahovať žiadne výhrady týkajúce sa podmienok účasti alebo návrhu Zmluvy o budúcej zmluve o užívaní verejných prístavov (ďalej aj ako „ZoBZ“).

Za uchádzača sa v týchto SP považuje hospodársky subjekt, ktorý predložil návrh na uzavretie zmluvy v zmysle ustanovenia § 281 až § 288 Obchodného zákonníka.

Ponukou sa v týchto SP rozumie návrh na uzavretie Zmluvy o budúcej zmluve o užívaní verejných prístavov v zmysle ustanovenia § 281 až § 288 Obchodného zákonníka.

### **Predmet OVS**

Vyhlasovateľ vyhlasuje OVS o najvýhodnejší návrh na uzavretie Zmluvy o budúcej zmluve o užívaní verejných prístavov, predmetom ktorej bude umiestnenie Plávajúceho zariadenia a jeho prevádzkovanie na prístavnej polohe OPBA 8.

**Prístavná poloha OPBA 8** – ľavý breh r.km 1869,620 – 1869,500; dĺžka prístavnej polohy: 120 m.

**Primárny účel prístavnej polohy:** je primárne určená pre umiestnenie plávajúceho zariadenia, resp. pontónu, ktorý slúži na pristávanie osobných výletných alebo osobných kajutových plavidiel. Pri vodostave 300 cm (vodomerná stanica Bratislava) je plavebná hĺbka približne 2,0 m.

**Účel užívania prístavnej polohy:** státie plávajúceho zariadenia.

**Inžinierske siete:** nie, prístavná poloha nedisponuje prípojkou elektrickej energie ani prípojkou na vodu.

**Bitvy, lôžka na vzpery, lôžka na mostík:** áno; vyväzovacie prvky vybudované na prístavnej polohe, nie sú predmetom OVS.

Vyhlasovateľ nie je vlastníkom inžinierskych sietí a vyväzovacích prvkov a nezabezpečuje prístup k inžinierskym sieťam a vyväzovacím prvkom na prístavnej polohe, prístup k inžinierskym sieťam a vyväzovacím prvkom musí byť zabezpečený Užívateľom rokovaním s treťou stranou na jeho vlastné náklady.

**Priľahlé pozemky:**

k.ú. Staré Mesto (804096), obec Bratislava-Staré Mesto, parcela registra “E“ KN, parc. č. 22370, vlastník Slovenská republika, správca SLOVENSKÝ VODOHOSPODÁRSKY PODNIK, štátny podnik.

k.ú. Staré Mesto (804096), obec Bratislava-Staré Mesto, parcela registra “C” KN, parc. č. 22372/14, vlastník Hlavné mesto SR Bratislava.

**Ťarchy:** Na ľavom brehu Dunaja je ochranné pásmo v zmysle ustanovenia § 4 ods. 2 zákona o vnútrozemskej plavbe 5 m od brehovej čiary.

Výsledkom OVS bude uzatvorenie ZoBZ, ktorej znenie spolu s jej prílohami tvorí prílohu č. 3 týchto Súťažných podmienok, a na dodržaní znenia ktorej, vyhlasovateľ trvá. Vyhlasovateľ upozorňuje, že v obsahu ZoBZ a jej prílohách sú vyznačené alternatívy, ktoré sa uplatnia podľa podmienok uvedených vo vysvetlivkách obsiahnutých v príslušných poznámkach pod čiarou.

### **Doba užívania prístavnej polohy**

Doba užívania prístavnej polohy je do 30.11.2026. V prípade, že platnosť lodného osvedčenia skončí pred týmto dátumom, skončí doba užívania prístavnej polohy ku dňu skončenia platnosti lodného osvedčenia.

### **Miesto umiestnenia a grafické zobrazenie prístavnej polohy**

Príloha č. 4 – Grafické zobrazenie

### **Minimálna výška Poplatku za prístavnú polohu**

**Poplatok za prístavnú polohu / minimálna ponuková cena: 22.400,- EUR bez DPH/rok (slovom: dvadsaťdvatisícštyristo EUR bez DPH/rok)**

V prípade, ak žiadna z predložených ponúk nebude obsahovať minimálnu ponukovú cenu alebo ponuku vyššiu ako je minimálna ponuková cena, vyhlasovateľ má právo odmietnuť všetky predložené ponuky a zrušiť OVS.

Cena za užívanie prístavnej polohy / minimálna ponuková cena v EUR bez DPH/rok slúži zároveň ako jediné kritérium na vyhodnotenie predložených ponúk uchádzačov.

**Frekvencia platenia poplatku za prístavnú polohu:** ročne

**Splatnosť poplatku za prístavnú polohu:** vopred

**Kaucia:** vo výške Poplatku za prístavnú polohu

Vyhlasovateľ zároveň uvádza, že po uplynutí lehoty na predkladanie ponúk bude uskutočnená elektronická aukcia, v ktorej budú môcť jednotliví uchádzači ešte upravovať svoje cenové ponuky. Účasť v elektronickej aukcii však nie je povinná. Bližšie podrobnosti k elektronickej aukcii sú uvedené v bode 18 týchto Súťažných podmienok.

### **Doplňujúce informácie**

Po zverejnení miery inflácie Štatistickým úradom Slovenskej republiky za predchádzajúci kalendárny rok, bude výška Poplatku za prístavnú polohu v nasledujúcom kalendárnom roku upravená o mieru inflácie vyhlásenú Štatistickým úradom Slovenskej republiky.

### **Komunikácia a registrácia**

* Akákoľvek komunikácia (ďalej len „komunikácia“) medzi vyhlasovateľom a uchádzačmi sa bude uskutočňovať v štátnom (slovenskom) jazyku, prípadne v českom jazyku a spôsobom, ktorý zabezpečí úplnosť a obsah týchto údajov uvedených v ponuke, podmienkach účasti a zaručí ochranu dôverných a osobných údajov uvedených v týchto dokumentoch.
	+ Vyhlasovateľ bude pri komunikácii s uchádzačmi postupovať výlučne prostredníctvom komunikačného rozhrania systému JOSEPHINE. Na akúkoľvek inú formu komunikácie nebude prihliadané.
	+ Všetky dokumenty (vrátane ponuky) musia byť predložené vyhlasovateľovi elektronicky, ako scan originálu alebo úradne overenej kópie dokumentu, pokiaľ nie je výslovne uvedené inak.
	+ JOSEPHINE je webová aplikácia na doméne <https://josephine.proebiz.com> a na uvedenej doméne sú v Knižnici JOSEPHINE publikované Technické nároky systému (https://store.proebiz.com/docs/josephine/sk/Technicke\_poziadavky\_sw\_JOSEPHINE.pdf)
* Pravidlá pre doručovanie – zásielka sa považuje za doručenú uchádzačovi, ak jej adresát bude mať objektívnu možnosť oboznámiť sa s jej obsahom, tzn. akonáhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE a to v súlade s funkcionalitou systému.
* Ak je odosielateľom zásielky vyhlasovateľ, tak uchádzačovi bude na ním určený kontaktný e-mail bezodkladne odoslaná informácia o tom, že k predmetnej OVS existuje nová zásielka/správa. Uchádzač sa prihlási do systému a v komunikačnom rozhraní súťaže bude mať zobrazený obsah komunikácie – zásielky, správy. Uchádzač si môže v komunikačnom rozhraní zobraziť celú históriu o svojej komunikácii s vyhlasovateľom.
* Ak je odosielateľom zásielky uchádzač, tak po prihlásení do systému a k predmetnej OVS môže prostredníctvom komunikačného rozhrania odosielať správy a potrebné prílohy vyhlasovateľovi. Takáto zásielka sa považuje za doručenú vyhlasovateľovi okamihom jej odoslania v systéme JOSEPHINE v súlade s funkcionalitou systému.
* Vyhlasovateľ odporúča uchádzačom, ktorí si vyhľadali túto OVS, a zároveň ktorí chcú byť informovaní o prípadných aktualizáciách týkajúcich sa tejto OVS prostredníctvom notifikačných e-mailov, aby v danom obstarávaní zaklikli tlačidlo „ZAUJÍMA MA TO“ (v pravej hornej časti obrazovky). Notifikačné e-maily sú taktiež doručované uchádzačom, ktorí sú evidovaní na elektronickom liste uchádzačov pri danej OVS.
* Uchádzač má možnosť sa registrovať do systému JOSEPHINE pomocou hesla alebo aj pomocou občianskeho preukazu s elektronickým čipom a bezpečnostným osobnostným kódom (eID) .
* Predkladanie ponúk je umožnené iba autentifikovaným uchádzačom. Autentifikáciu je možné vykonať týmito spôsobmi

a) v systéme JOSEPHINE registráciou a prihlásením pomocou občianskeho preukazu s elektronickým čipom a bezpečnostným osobnostným kódom (eID). V systéme je autentifikovaná spoločnosť, ktorú pomocou eID registruje štatutárny orgán danej spoločnosti. Autentifikáciu vykonáva poskytovateľ systému JOSEPHINE, a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

b) nahraním kvalifikovaného elektronického podpisu (napríklad podpisu eID) štatutárneho orgánu danej spoločnosti na kartu užívateľa po registrácii a prihlásení do systému JOSEPHINE. Autentifikáciu vykoná poskytovateľ systému JOSEPHINE, a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

c) vložením dokumentu preukazujúceho osobu štatutárneho orgánu na kartu užívateľa po registrácii, ktorý je podpísaný elektronickým podpisom štatutárneho orgánu, alebo prešiel zaručenou konverziou. Autentifikáciu vykoná poskytovateľ systému JOSEPHINE, a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

d) vložením plnej moci na kartu užívateľa po registrácii, ktorá je podpísaná elektronickým podpisom štatutárneho orgánu aj splnomocnenou osobou, alebo prešla zaručenou konverziou. Autentifikáciu vykoná poskytovateľ systému JOSEPHINE, a to v pracovné dni v čase 8.00 – 16.00 hod. O dokončení autentifikácie je uchádzač informovaný e-mailom.

e) počkaním na autentifikačný kód, ktorý bude poslaný na adresu sídla spoločnosti do rúk štatutárneho orgánu uchádzača v listovej podobe formou doporučenej pošty. Lehota na zaslanie kódu sú obvykle 4 pracovné dni (v rámci Európskej únie) a je potrebné s touto lehotou počítať pri vkladaní ponuky. O odoslaní listovej zásielky je uchádzač informovaný e-mailom.

* Autentifikovaný uchádzač si po prihlásení do systému JOSEPHINE v prehľade - zozname súťaží vyberie predmetnú OVS a vloží svoju ponuku do určeného formulára na príjem ponúk, ktorý nájde v záložke „Ponuky a žiadosti“.

### **Obhliadka prístavnej polohy**

Obhliadka prístavnej polohy bude možná v pracovných dňoch v čase od 09.00 do 15.00 hod., najneskôr však jeden deň pred uplynutím lehoty na predkladanie ponúk na mieste, ktoré určí kontaktná osoba vyhlasovateľa pre obhliadku. Obhliadka nie je povinná, ale pre lepšie stanovenie cenovej ponuky sa odporúča.

Na obhliadku je nutné ohlásiť sa najmenej 1 deň vopred u kontaktnej osoby pre obhliadku:

Kontaktná osoba: Manažér správy prístavov

Email: vodnadoprava@vpas.sk

Tel.č.: + 421 911 309 055

Z obhliadky nebude vyhotovený žiadny zápis.

### **Spôsob predkladania ponúk**

* Uchádzač môže predložiť iba jednu ponuku.
* Ponuka musí byť vyhotovená elektronicky a vložená do systému JOSEPHINE umiestnenom na webovej adrese <https://josephine.proebiz.com/>. Elektronická ponuka sa vloží vyplnením ponukového formulára a vložením požadovaných dokladov a dokumentov v systéme JOSEPHINE umiestnenom na webovom sídle https://josephine.proebiz.com/.
* Vyhlasovateľ pri vyhodnocovaní ponúk môže požiadať uchádzača o predloženie dokumentov, ktoré boli obsahom elektronickej ponuky, v origináli alebo v podobe úradne overenej kópie. Vyhlasovateľ pristúpi k žiadosti o predloženie papierovej formy dokumentu len výnimočne, napr. v prípade pochybnosti o autenticite alebo nepozmenenia elektronicky predloženého dokladu.
* V prípade, že uchádzač predloží listinnú ponuku, vyhlasovateľ na ňu nebude prihliadať.
* Ponuka predložená po uplynutí lehoty na predkladanie ponúk sa elektronicky neotvorí a bude z OVS vylúčená.

### **Náklady na vypracovanie ponuky**

Všetky náklady spojené s vypracovaním a predložením ponuky sú výlučne výdavkami uchádzača. Vyhlasovateľ OVS nebude zodpovedný a ani neuhradí žiadne výdavky alebo straty akéhokoľvek druhu vynaložené uchádzačom v súvislosti s vypracovaním a predložením ponuky vyhlasovateľovi.

### **Obsah ponuky a podmienky účasti v OVS**

* Vyplnený formulár „Cenový návrh, Čestné vyhlásenie“ (Príloha č. 1 týchto SP)
* Podpísaný a vyplnený „Súhlas so spracúvaním osobných údajov“ (Príloha č. 2 týchto SP)
* Doklad o zložení zábezpeky podľa bodu 13. týchto SP
* Platné lodné osvedčenie plávajúceho zariadenia, ak bolo vydané
* Projektová dokumentácia k plávajúcemu zariadeniu, ak platné lodné osvedčenie nebolo vydané
* Podnikateľský plán, ktorý sa viaže na užívanie prístavnej polohy, z ktorého bude zrejmé, aké činnosti plánuje uchádzač na predmetnej polohe vykonávať. Podnikateľský plán uchádzača bude posudzovaný najmä z pohľadu prínosu zámeru uchádzača pre ďalší rozvoj verejných prístavov. Súčasťou podnikateľského plánu je aj kalkulácia návratnosti (CBA analýza).
* Vizualizácia plávajúceho zariadenia, plán vyviazania plávajúceho zariadenia, schéma napojenia na inžinierske siete, prehlásenie o zabezpečení zberu a odovzdávaní odpadu.
* Platná licencia na vykonávanie vodnej dopravy v zmysle § 7 a § 12 zákona o vnútrozemskej plavbe a to v prípade, že uchádzač plánuje na prístavnej polohe vykonávať verejnú osobnú vodnú dopravu vlastnými plavidlami.
* Návrh Zmluvy o budúcej zmluve o užívaní verejných prístavov, v jednom vyhotovení podpísaný uchádzačom (Príloha č. 3 týchto SP).
* Vyplnenie elektronického formulára v systéme JOSEPHINE s cenovou ponukou.

Podmienky účasti v OVS nesplní uchádzač, ktorý je ku dňu lehoty na predkladanie ponúk v omeškaní s plnením svojich peňažných záväzkov voči vyhlasovateľovi (splnenie tejto podmienky účasti uchádzačom preverí vyhlasovateľ OVS interne).

Návrh Zmluvy o budúcej zmluve o užívaní verejných prístavov musí byť podpísaný uchádzačom, jeho štatutárnym orgánom alebo členom štatutárneho orgánu alebo iným zástupcom uchádzača, ktorý je oprávnený konať v mene uchádzača v záväzkových vzťahoch. Obsahom návrhu ZoBZ musia byť všetky jej relevantné prílohy.

### Vysvetľovanie Súťažných podmienok:

V prípade potreby môžu záujemcovia písomne požiadať vyhlasovateľa o vysvetlenie týchto Súťažných podmienok. Žiadosť o vysvetlenie musí byť doručená najneskôr 5 pracovných dní pred uplynutím lehoty na predkladanie ponúk; na žiadosti o vysvetlenie doručené neskôr sa neprihliada. Žiadosti o vysvetlenie Súťažných podmienok sa podávajú prostredníctvom komunikačného rozhrania JOSEPHINE podľa bodu 8 týchto podmienok. Vysvetlenia k včas doručeným žiadostiam vyhlasovateľ oznámi prostredníctvom komunikačného rozhrania JOSEPHINE spravidla do 3 pracovných dní, najneskôr však jeden deň pred uplynutím lehoty na predkladanie ponúk, pričom vysvetlenie zároveň prostredníctvom systému JOSEPHINE zverejní.

Požiadavky na obsah návrhu ZoBZ:

Uchádzač v návrhu ZoBZ vyplní svoje identifikačné údaje uvedené v záhlaví zmluvy, kontaktné údaje a údaje týkajúce sa plávajúceho zariadenia (názov, evidenčné číslo lodného osvedčenia, dátum vydania lodného osvedčenia, dátum platnosti lodného osvedčenia, údaj o palubách nadstavby, Poplatok za prístavnú polohu/ponuková cena).

Uchádzač predloží návrh ZoBZ, ktorý neobsahuje žiadne obmedzenia alebo výhrady v rozpore s požiadavkami a podmienkami uvedenými v týchto SP a neobsahuje také skutočnosti, ktoré sú v rozpore so všeobecne záväznými právnymi predpismi, inak bude ponuka uchádzača z OVS vylúčená.

### Postup pri uzatváraní ZoBZ:

ZoBZ vypracuje vyhlasovateľ OVS ako prevádzkovateľ. ZoBZ podpíše ako prvý v poradí víťazný uchádzač (budúci užívateľ), ako druhý v poradí vyhlasovateľ OVS (prevádzkovateľ).

### **Zábezpeka**

Podmienkou účasti v tejto OVS je zloženie zábezpeky na ponuku. Podmienka zábezpeky bude splnená, ak budú peňažné prostriedky vo výške zábezpeky pripísané na účet vyhlasovateľa najneskôr v deň uplynutia lehoty na predkladanie ponúk, alebo ak uchádzač poskytne vyhlasovateľovi bankovú (tendrovú) záruku v rovnakej výške. Ak uchádzač nezloží zábezpeku podľa predchádzajúcej vety, bude ponuka uchádzača vylúčená z OVS. Všetky poplatky a iné náklady spojené so zložením zábezpeky znáša uchádzač. Uchádzačovi, s ktorým bude uzatvorená ZoBZ, bude zábezpeka započítaná na úhradu kaucie podľa bodu 3.1 ZoBZ, pokiaľ nebude namiesto kaucie predkladať bankovú záruku. Neúspešným uchádzačom bude zábezpeka vrátená v plnej výške bez úrokov do 10 pracovných dní od vyhlásenia výsledkov OVS. Uchádzačom, ktorí boli vylúčení z OVS, bude zábezpeka vrátená v plnej výške v lehote 10 pracovných dní od oznámenia o vylúčení z OVS. V prípade zrušenia OVS vyhlasovateľ vráti zábezpeku všetkým uchádzačom bez zbytočného odkladu.

Podmienkou účasti v tejto OVS je zloženie zábezpeky vo výške **22.400,- EUR (slovom: dvadsaťdvatisícštyristo EUR)**, a to na účet vyhlasovateľa vedený vo Všeobecnej úverovej banke, a. s., IBAN: SK61 0200 0000 0024 1616 8551, BIC: SUBASKBX, VS : IČO uchádzača. **Prípadný rozdiel medzi výškou zábezpeky a kaucie je uchádzač povinný uhradiť v súlade so Zmluvou o budúcej zmluve.**

Podmienky poskytnutia bankovej (tendrovej) záruky:

Poskytnutie bankovej (tendrovej) záruky sa riadi ustanoveniami Obchodného zákonníka, resp. ekvivalentného všeobecne záväzného právneho predpisu členského štátu Európskej únie alebo tretej krajiny. Záručná listina môže byť vystavená bankou alebo pobočkou zahraničnej banky alebo zahraničnou bankou (ďalej len „banka“). Zo záručnej listiny vystavenej bankou musí vyplývať, že:

* banka uspokojí veriteľa (vyhlasovateľa OVS) za dlžníka (uchádzača) v prípadoch, kedy zábezpeka prepadá v prospech vyhlasovateľa podľa tohto bodu 13 Súťažných podmienok,
* banka nie je oprávnená uplatniť žiadne námietky voči veriteľovi (vyhlasovateľovi OVS),
* banková záruka sa použije na úhradu zábezpeky ponuky vo výške uvedenej v bode 13 týchto Súťažných podmienok,
* banka sa zaväzuje zaplatiť vzniknutú pohľadávku do 7 dní po doručení výzvy vyhlasovateľa na zaplatenie, a to na účet vyhlasovateľa podľa bodu 13 týchto Súťažných podmienok,
* banková záruka nadobúda platnosť dňom jej vystavenia bankou a vzniká doručením záručnej listiny vyhlasovateľovi,
* banka ani uchádzač nie sú oprávnení odvolať bankovú záruku počas lehoty viazanosti ponúk,
* platnosť bankovej záruky končí uplynutím lehoty viazanosti ponúk podľa bodu 15 týchto Súťažných podmienok.

### Banková záruka zanikne:

* plnením banky v rozsahu, v akom banka za uchádzača poskytla plnenie v prospech vyhlasovateľa,
* vrátením bankovej záruky vyhlasovateľom banke,
* uplynutím doby platnosti, ak si vyhlasovateľ do uplynutia doby platnosti neuplatnil svoje nároky voči banke vyplývajúce z vystavenej záručnej listiny,
* zrušením OVS.

Záručná listina, v ktorej banka písomne vyhlási, že uspokojí vyhlasovateľa za uchádzača do výšky finančných prostriedkov, ktoré vyhlasovateľ požaduje ako zábezpeku viazanosti ponuky uchádzača, musí byť súčasťou ponuky. Ak bankovú záruku poskytne zahraničná banka, záručná listina vyhotovená zahraničnou bankou v štátnom jazyku krajiny sídla takejto banky, musí byť zároveň doložená úradným prekladom do slovenského jazyka a potvrdená bankou so sídlom v Slovenskej republike alebo pobočkou zahraničnej banky umiestnenej v Slovenskej republike.

Ak záručná listina nie je v ponuke predložená ako originál v elektronickej podobe s kvalifikovaným elektronickým podpisom alebo ako zaručene konvertovaná listina v zmysle ustanovenia § 35 a nasl. zákona č. 305/2013 Z.z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov, v takom prípade originál záručnej listiny v listinnej podobe zasiela banka a/alebo uchádzač v lehote na predkladanie ponúk podľa bodu 14 týchto SP priamo vyhlasovateľovi (na adresu sídla uvedenú v bode 1 týchto SP) v samostatnej uzatvorenej obálke s označením „Zábezpeka“, označením názvu tejto OVS a označením „Neotvárať“, pričom uchádzač predkladá v ponuke predkladanej prostredníctvom systému JOSEPHINE len sken originálu záručnej listiny, ktorú od banky obdrží.

**Zábezpeka prepadne** v prospech vyhlasovateľa, ak uchádzač odstúpi od svojho návrhu na uzatvorenie zmluvy po tom, čo jeho ponuka bola vyhodnotená ako víťazná.

### **Lehota na predkladanie ponúk**

Ponuku je potrebné predložiť najneskôr **do 30.10.2023** v termíne **do 13:00 hod.**

### **Lehota viazanosti ponuky**

Lehota viazanosti ponúk je stanovená v mesiacoch, t. j. 6 mesiacov od uplynutia lehoty na predkladanie ponúk uvedenej v bode 14. týchto SP.

### **Kritériá na hodnotenie ponúk**

Jediným kritériom na vyhodnotenie cenových ponúk je **najvyššia cena za užívanie prístavnej polohy v EUR bez DPH/rok** dosiahnutá licitovaním v elektronickej aukcii. Najvyššiu cenovú ponuku určí vyhlasovateľ OVS za víťaznú.

### **Vyhodnotenie splnenia podmienok účasti v OVS**

Po uplynutí lehoty na predkladanie ponúk vyhodnotí komisia splnenie podmienok účasti v OVS v lehote štrnástich (14) dní. Uchádzačom, ktorí nesplnili niektorú z podmienok účasti, môže komisia určiť dodatočnú lehotu piatich (5) pracovných dní na splnenie podmienky. Dodatočnú lehotu nemožno určiť na predloženie ponuky. V tejto lehote nemožno už predloženú ponuku meniť. Komisia určí uchádzačov, ktorí splnili podmienky účasti v OVS. Ponuky uchádzačov, ktorí nebudú spĺňať stanovené podmienky účasti v OVS, budú z OVS vylúčené. Z OVS budú vylúčené aj ponuky, ktoré boli predložené po uplynutí lehoty na predkladanie ponúk. Ponuky predložené po uplynutí lehoty na predkladanie ponúk sa elektronicky neotvoria.

Vyhlasovateľ si vyhradzuje právo na predĺženie lehoty na predkladanie ponúk a to aj opakovane, ak pred uplynutím lehoty na predkladanie ponúk nebude predložená v systéme JOSEPHINE žiadna ponuka.

Ak nebude doručená ani jedna ponuka v lehote na predkladanie ponúk a lehota nebude vyhlasovateľom predĺžená, bude OVS zrušená.

V prípade, ak ani jeden uchádzač nesplní podmienky účasti v OVS, bude OVS zrušená.

### **Elektronická aukcia**

Elektronická aukcia je proces, ktorý využíva elektronické zariadenia na predkladanie ponúk uchádzačov v súťaži. Výsledky elektronickej aukcie sú vyhodnocované automatizovaným spôsobom. Uchádzačom, ktorí predložili ponuky, a ktorí splnili podmienky účasti v OVS, zašle vyhlasovateľ výzvu na účasť v elektronickej aukcii do desiatich (10) pracovných dní od vyhodnotenia splnenia podmienok účasti v OVS. Výzva bude obsahovať podmienky, za ktorých uchádzači môžu predkladať ponuky, najmä východiskovú cenu a minimálne prihodenie, informácie týkajúce sa použitého elektronického zariadenia, ktoré vykonáva elektronickú aukciu, ako aj podmienky a špecifikácie technického pripojenia k nemu, dátum a čas začatia elektronickej aukcie, dátum a čas jej skončenia, aukčný čas a iné dôležité informácie. Elektronická aukcia sa skončí uplynutím času skončenia. V elektronickej aukcii môžu uchádzači predkladať cenové ponuky formou licitovania. Východisková cena v elektronickej aukcii je stanovená pre každého uchádzača samostatne, a to vo výške ceny ním ponúknutej v rámci ponuky, do uplynutia lehoty na predkladanie ponúk. Vyhlasovateľ vyberie spomedzi predložených ponúk tú, ktorá je najvýhodnejšia. Za najvýhodnejšiu bude vyhlasovateľ považovať ponuku uchádzača, ktorý v okamihu skončenia elektronickej aukcie ponúkol **najvyššiu cenu za užívanie prístavnej polohy v EUR bez DPH/rok.**

Na účasť v elektronickej aukcii budú vyhlasovateľom vyzvaní len tí uchádzači, ktorí predložili ponuky a splnili podmienky účasti v OVS. V elektronickej aukcii môžu uchádzači upravovať svoje cenové ponuky len smerom nahor - podrobnejšie informácie o procese elektronickej aukcie budú uvedené vo výzve.

Po vyplnení Prihlášky, v ktorej si zvolí uchádzač svoje prístupové meno a heslo, bude mu zaslaný desaťmiestny prístupový kľúč a až s týmito prístupovými údajmi môže súťažiť v elektronickej aukcii.

Vyhlasovateľ oznámi uchádzačovi, že jeho ponuka bola v OVS určená za víťaznú, po ukončení elektronickej aukcie. Za deň doručenia oznámenia sa na tento účel rozumie deň, v ktorom bola informácia o víťaznej ponuke odoslaná cez komunikačné rozhranie JOSEPHINE.

Vyhlasovateľ bez zbytočného odkladu oznámi neúspešným uchádzačom v OVS, že ich návrhy na uzavretie zmluvy vyhlasovateľ odmietol.

### **Jediná ponuka**

Ak bude vyhlasovateľovi do uplynutia lehoty na predkladanie ponúk doručená jediná ponuka, ktorá spĺňa podmienky účasti v OVS, určí komisia túto ponuku za víťaznú bez vyhlásenia elektronickej aukcie.

### **Uzavretie Zmluvy o budúcej zmluve o užívaní verejných prístavov**

Vyhlasovateľ oznámi uchádzačovi, ktorý predložil víťaznú ponuku prijatie jeho návrhu na uzatvorenie ZoBZ najneskôr do uplynutia lehoty viazanosti ponúk. Ak víťazný uchádzač odstúpi od svojho návrhu na uzatvorenie ZoBZ, uplatní si vyhlasovateľ voči nemu práva zo zábezpeky a oznámi prijatie návrhu na uzatvorenie ZoBZ uchádzačovi, ktorý predložil druhú najvyššiu cenovú ponuku. Ak aj v poradí druhý uchádzač odstúpi od svojho návrhu na uzatvorenie ZoBZ, uplatní si vyhlasovateľ voči nemu práva zo zábezpeky. V takom prípade bude OVS zrušená.

### **Ostatné ustanovenia**

Vyhlasovateľ OVS si vyhradzuje právo neprijať návrh víťazného uchádzača na uzatvorenie ZoBZ.

Vyhlasovateľ OVS si vyhradzuje právo zmeniť uverejnené Súťažné podmienky alebo OVS zrušiť, a to za podmienky, že zmenu Súťažných podmienok alebo zrušenie OVS uverejní rovnakým spôsobom ktorým vyhlásil OVS.

Vyhlasovateľ si vyhradzuje právo vylúčiť zo súťaže uchádzača, ktorý sa v predchádzajúcom zmluvnom vzťahu s vyhlasovateľom dopustil porušenia zmluvných povinností.

Vyhlasovateľ OVS negarantuje, že prístavná poloha na ktorej sa v čase vyhlásenia OVS nachádza plávajúce zariadenie bez platnej zmluvy bude ku dňu podpisu ZoBZ vyprataná; v takom prípade má úspešný uchádzač možnosť odvolať ponuku s nárokom na vrátenie zaplatenej zábezpeky.